b'\n_START_ARTICLE_\nSimona Weiss\n_START_SECTION_\n\xc5\xbdivljenje in kariera\n_START_PARAGRAPH_\nLeta 1984 se je prijavila na tekmovanje za Miss Slovenije v okviru tekmovanja za Miss Jugoslavije in osvojila drugo mesto. Zaradi ljubezni do Gorana \xc5\xa0arca, \xc4\x8dlana skupine Rendez-Vous, se je preselila v Ljubljano in tam se je leta 1985 za\xc4\x8dela njena glasbena kariera. Po spletu okoli\xc5\xa1\xc4\x8din se je udele\xc5\xbeila Opatijskega festivala, kjer je bil njen nastop ugodno sprejet. Sledila so povabila na druge jugoslovanske festivale. Zelo hitro je posnela uspe\xc5\xa1no LP-plo\xc5\xa1\xc4\x8do. Leta 1989 je dobila nagrado za interpretacijo na festivalu MESAM, 1990 pa 2. nagrado festivala Makfest. V istem letu je izdala tudi LP-plo\xc5\xa1\xc4\x8do v hrva\xc5\xa1\xc4\x8dini. _NEWLINE_Po razpadu Jugoslavije se je usmerila v izvajanje hitov, po katerih je prepoznavna (Mati, 5 poljubov, Tiso\xc4\x8d \xc5\xbeelja, Ti si ljubezen, Ena \xc5\xbeelja, Tu non llores mi querida, Vzela sem si \xc5\xa0tajerca)._NEWLINE_V drugi polovici devetdesetih let je kot prva slovenska izvajalka za\xc4\x8dela koncertirati po velikih \xc5\xa1portnih dvoranah. V turneji leta 1997 je napolnila vseh 20 slovenskih \xc5\xa1portnih dvoran, vklju\xc4\x8dno z ljubljanskim Tivolijem, kjer je nastopala 5-krat. Leta 1998 je nastopala skupaj z italijanskim pevcem Al Banom in v Stopovem izboru za viktorja popularnosti dobila, kot prva nagrajenka, viktorja za glasbenega izvajalca; za to nagrado je bila sicer nominirana 6-krat._NEWLINE_V svoji karieri je posnela okoli 200 skladb. Izdala je 20 albumov v skupni nakladi pol milijona izvodov._NEWLINE_Po rojstvu otroka se je leta 2000 za tri leta umaknila iz medijev. Na Filozofski fakulteti v Ljubljani je \xc5\xa1tudirala psihologijo in izpeljala donatorsko akcijo za nakup dveh inkubatorjev za ljubljansko porodni\xc5\xa1nico. Na odre se je vrnila s turnejo in plo\xc5\xa1\xc4\x8do Ra\xc4\x8dunam nate, leta 2004 pa se je spet umaknila v zasebnost. Posvetila se je podiplomskemu \xc5\xa1tudiju psihologije in pomagala otrokom z avtisti\xc4\x8dnimi motnjami. Umrla je za rakom v slovenjegra\xc5\xa1ki bolni\xc5\xa1nici.'